November | 2011 | MaanKind
Green juice, Juice, Juicer, Maak jou eie sap, Wortelsap
Gister het my liewe MaanMan ewe trots ingestap van buite af, ‘n verskriklike groot bos seldery op die tafel gegooi, en gesê, Just call me Farmer John from now on. Nou ek gebruik baie seldery vir ons Green Juice.
Hoe klink die sap van ‘n pak seldery, ‘n groenrissie, ‘n stuk komkommer, twee groen appels (pitte en skil en al), ‘n suurlemoen (pitte en skil en al), en ‘n stuk vars gemmer? As jy nie snaaks dink oor iets wat soos bloed lyk nie, gooi ‘n rou beet ook in.
Dis lekkerder as wat dit klink hoor! Jou lyf skree sommer so YES! as jy die eerste sluk vat. Die pulp gooi ek in pot met ‘n wortel, aartappel, ui en ‘n paar murgbene en dit maak die heerlikste sop. (Die vrugte se pulp gaan nie saam in nie). Mens kan ook net soveel sop eet, so ek vries al daai goedheid en gee dit vir ons plaaslike sopkombuis.
Nou my dilemma. Om nou nie daardie bos selderyblare te mors nie, spoel ek dit toe af, sny dit sommer so rofweg in die pot met ‘n skêr in stukke, en kook dit vinnig op met die idee dat ek dit vir die sopkombuis sal gee. EN TOE. Toe die water begin warm word, klim daar 2 groen wurms boontoe. Ek het eers die pot by die asblik uitgetiep voor ek in ‘n floute neergeswyk het. Iemand vir wie ek dit toe vertel reken ek kon maar net die items uitgehaal het en niemand sou weet nie. Ek sou dit nooit-ooit kon doen nie, dit sou by my spook. Wat sou jy doen?
(Nou het ek myself naar geskryf. Ontspan. Dink aan suurlemoene. Dink aan kersvlamme. Dink aan Oranje)
AAAH. Van oranje gepraat! As al die groen pondscum (a la MaanMan) vir jou te erg is, wat van ‘n glasie sap gemaak van wortels, appels, pynappel, suurlemoen en gemmer? Daardie pulp meng ek met Tiger oats, Lin seed, Sesame saad, Sonneblom saad, rosyne, heuning, Canola olie, en gekapte dadel. Ook ‘n bietjie buckwheat. Dit maak die lekkerste spysverteringskoekies. Ek eet elke oggend een as ek opstaan, dit kry jou metobolisme lekker aan die gang.
Al wat mislik is, is om die juice extractor uitmekaar te haal en te was.
Maar terug na my morele dilemma. Wat sou jy doen?
Bloed is dikker as water, Idiome, Waar bloed nie kan kruip daar loop dit
Seegogga het vir my ‘n aflosstokkie aangegee en gevra ek moet hol. Wis sy maar van my hinkvoet wat altyd gemaak het dat ek laaste kom in die verpligte jaarlikse uitdunne vir atletiek, het sy dalk ‘n beter keuse gemaak…
Dankbaarheid, Ekstase, Gordelroos, Kleinmond Self-Catering Accommodation, Oomblik van ekstase, Voete in die sand
Mens neem so maklik die kleinste dingetjies in jou lewe as vanselfsprekend aan, as jy nie daardeur geraak word nie. Ons bly lekker naby aan die see, net so vier huise (op baie klein erwe). Ek kry altyd inspirasie by die see, my gemoed lig, my bloed bruis en my chakras balanseer hulleself sommer as ek my voete in die seewater sit. Ek voel nêrens anders so één met die Universe as met my voete in die see nie. Daardie Oomblik van Ekstase – Vir my voel dit na ‘n orgasme van die siel – (Ecstasy, a trance or trance-like state in which an individual transcends normal consciousness) het ek nog net met my voete in die see beleef, en eenmaal in ‘n vliegtuig, op pad na ‘n wonderlike reis.
Nou klink dit maklik om gou voete in die see te gaan sit, dis immers twee minute se stap, maar die afgelope tyd het ek geweldige frustrasie beleef omdat ek niks vooruit kon beplan nie. Ek het onlangs geskryf oor hoe ek ‘n nare siekte beleef het, omdat daar so min inligting beskikbaar is. Ek moet ook daarby voeg, jy kan nie juis jou dag beplan nie, want jy het geen idee hoe jy more, of selfs oor ‘n uur gaan voel nie. Die ongelooflikste tamheid kan jou tref, terwyl jy jou kamera en plakkies regkry op pad strand toe. Presies net soos ons Kaapse weer! Totaal onvoorspelbaar. So het ek die afgelope week hierdie behoefte aan Voete in die Sand gehad, maar die tye wat ek wou en kon gaan, het ek net nie die energie daarvoor gehad nie.
Vanoggend het alles net saamgewerk, die weer lyk soos vakansie, my selle se alignment voel reg, en MaanMan het soveel werk, maar hy het ‘n mandjie gepak met koffie, beskuit, yoghurt en vrugte en ons kon gou see toe stap.
MaanKind se voete is in die seesand en haar skirt se soom is sopnat. Hierdie woorde is sinoniem met my lewensuitkyk, wanneer ek dankbaar voel. Dankbaar vir my lewe, dankbaar vir my man, en dankbaar vir my gesondheid.
Buig jou rug
11 Vrydag Nov 2011
11-11-11, Chiropraktisyn, For the Highest Good of ALL, Homeopate, Love is all there is, Onnodige operasies
Hierdie week is ‘n kind wat ek ken die ongelooflike trauma van ortopediese operasies gespaar, deur alternatiewe terapie. ‘n Pragtige dogtertjie wat pyn sou deurmaak, littekens sou hê vir die res van haar lewe. Onnodig!
Laat my dink hoe my lewe sou gewees het as ek geluister het vir dokters. Hier rondom 1980 het ek een dag ‘n skielike pyn op my onderbuik gekry, soveel so dat ek later nie kon loop nie, en die dokter het dadelik gedink aan ‘n buisswangerskap. Hy het die suster twee maal ‘n swangerskaptoets laat doen, en wou nie aanvaar dat sy diagnose verkeerd kan wees nie, en my reguit hospitaal toe gestuur, en ‘n noodoperasie gereël. Daardie tyd het hulle baie maklik ‘n Laparotomie (oopsny om te kyk) gedoen, sonars was nie so algemeen nie.
Ten spyte van al my klagtes, het ek nooit weer rugpyn van ‘n minuut oud gehad nie!
As ek netnou ‘n kers aansteek en saam mediteer vir Liefde en Vrede vir almal (Sien my 11-11-11 pos) gaan ek seker maak dat ek ook dink aan For the Highest Good of ALL, en spesifiek vir dokters se intensies, dat hulle ook Liefde vir die mensdom en die welsyn van almal voorop sal stel.
Etiket, Gastehuis etiket, Kleinmond Selfsorg Akkommodasie, Nataniël
Ek het met skok geluister wat Nataniël sê van gastehuis etiket verlede week.
As gastehuiseienaar het ons presies dieselfde probleme as dié wat verlede week op RSG bespreek is (dit lyk my dis baie universeel), en Nataniël se raad was beslis swak maniere in die gastehuisbedryf, op veral twee punte.
Groet as jy vertrek. Nataniël reken dis onnodig. Dit gaan nie soseer dat jy wil gegroet wees nie, dit gaan om blote bedagsaamheid dat jy weet die gas vertrek nou. Die feit dat iemand in sy kar klim en ry, beteken soms dat hulle ry en bv ‘n koerant gaan koop, en weer terugkom. Gaste is ongelooflik onbedagsaam oor uitgaantye, en jy as eienaar wil darem weet die eenheid is nou ontruim en daar kan skoongemaak word. Dit sou betreding van ‘n gas se privaatheid wees om in te gaan met die doel om skoon te maak as die gas bv gaan koerant koop.
Gaste is verskriklik onbedagsaam wat inkomtye betref ook. Nataniël reken dis onnodig om te laat weet as jy gaan laat inkom, of later as die afgesproke tyd. Dis mos nie ‘n hotel met 24-uur personeel nie? As jy daardie tipe diens wil hê, bespreek dan in ‘n hotel.
Dit het al meer as eenmaal gebeur dat ons kaartjies vir ‘n opvoering of konsert moes verbeur, hieroor. Of ete-afsprake kanselleer, wat ons in ‘n verleentheid gestel het, en die gasvrou ongerief aangedoen het. As ons geweet het die gaste gaan na 21:00 inkom, in plaas van 16:00 soos afgespreek, sou ons nie kaartjies gekry het nie, of ‘n ete-afspraak gemaak het nie. So uur of twee na weerskante toe is vir my aanvaarbaar, maar nie meer nie, laat weet dan tog net.
Klink my Nataniël maak homself skuldig aan hierdie twee goed, daarom dat hy sulke onbedagsaamheid as aanvaarbaar voorhou.
05 Saterdag Nov 2011